د مقدمې په ګډون د بین الافغاني مذاکراتو طرزالعمل نهايي شو
د افغانستان د اسلامي جمهوریت او طالبانو مذاکراتي ډلو د بین الافغاني مذاکراتو د مقدمې په ګډون طرزالعمل د نهايي کېدو خبر ورکړی دی.
په قطر کې د افغانستان د اسلامي جمهوریت د مذاکراتي ډلې غړي او ویاند نادر نادري نن چهارشنبه ډسمبر دوهمه(لېندۍ۱۲) پر خپل ټویټر په دې اړه لیکلي:"د بین الافغاني مذاکراتو طرزالعمل د مقدمې په شمول نهايي شوی دی او پر اجنډا بحث پیل کیږي." دواړو لورو د بین الافغاني مذاکراتو د مقدمې او طرزالعمل تر نهايي کېدو وروسته ګډه اعلامیه کې هم ویلي چې نن چهارشنبه د دواړو لورو ترمنځ ګډه عمومي غونډه هم تر سره شوه. د افغانستان د اسلامي جمهوریت مذاکراتي پلاوي غړي او ویاند نادر نادري پر خپل ټویټر لیکلي چې په یاده غونډه کې ګډو کاري کمېټو ته دنده وسپارل شوه چې د اجنډا موضوعات ترتیب کړي. نوموړي زیاته کړې چې د دواړو مذاکره کوونکو هیئتونو تر منځ اوسني مذاکرات دا ښيي چې د افغانانو تر منځ تلپاتې سولې ته د رسیدلو لپاره اراده شته. هغه ټینګار کړی چې په دې اړه دواړه خواوې ژمنې دي چې په افغانستان کې د تلپاتې سولې لپاره خپلو رښتینو هلو ځلو ته دوام ورکړي. په قطر کې د طالبانو د سیاسي دفتر ویاند ډاکتر محمد نعیم هم د دواړو لورو ترمنځ د بین الافغاني مذاکراتو د مقدمې په ګډون د طرزالعمل د نهايي کېدو خبر ورکړی دی. د امریکا متحده ایالاتو په دوحه کې د افغانستان د سولې په خبرو کې د افغانستان د اسلامي جمهوریت او طالبانو د استازو تر منځ په خبرو کې د پرمختګ هر کړلی کړی. د امریکا د بهرنیو چارو د وزارت په اعلامیه کې د حکومت او طالبانو تر منځ دا موافقه د سولې په خبرو کې "ستر پرمختګ" یاد شوی. په اعلامیه کې همدرانګه ویل شوي، " د دې موافقې نه څرګندیږي چې د افغانستان اسلامي جمهوریت او طالبان جدي دي، د اختلافاتو د حل توان لري او چمتو دي چې په سختو موضوعاتو خبرې وکړي". دواړو لورو ویلي چې د مقدې او طرازالعمل تر نهايي کېدو وروسته به پر کاري اجنډا بحثونه پيل شي. د افغانستان د اسلامي جمهوریت مذاکراتي پلاوي د روانې لېندۍ میاشتې پر اتمه نېټه هم له مقدمې پرته د بین الافغاني مذاکراتو د طرزالعمل پر ۲۱ مادو د توافق خبر ورکړی و. یاد پلاوي ویلي و چې دغه طرز العمل به عمومي جلسې ته وړاندې او د دواړو پلاوو له تصویب وروسته به نهايي شمېرل کېږي. ولسمشر محمد اشرف غني په دوحه کې د مذاکراتي ډلو ترمنځ د بین الافغاني مذاکراتو د طرزالعمل د نهايي کېدو هر کلی کړی دی. د ولسمشر غني ویاند صدیق صدیقي پر خپل ټویټر د ښاغلي غني له قوله ویلي چې یاد توافق د افغانانو د یوې کلیدي غوښتنې په توګه د تلپاتې سولې ټینګېدو په هدف د اوربند او نورو اړوند مسائلو په لور د خبرو اترو یو مهم ګام دی. پر همدې مهال د افغان سولې لپاره د امریکا د بهرنیو چارو وزارت ځانګړي استازي زلمي خلیلزاد د افغانستان اسلامي جمهوریت او طالبانو د مذاکراتي ټېمونو ترمنځ د بین الافغاني مذاکراتو د طرزالعمل د نهايي کېدو هر کلی کړی دی. ښاغلي خلیلزاد د یاد طرزالعمل تر نهايي کېدو لږ وروسته پر خپل ټویټر لیکلي چې د دواړو لورو ترمنځ یاد توافق وښودل چې دواړه ټېمونه پر ستونزمنو مسائلو هوکړې ته رسېدلی شي. زلمي خلیلزاد په دې برخه کې د اسانتیاو رامنځته کولو په برخه کې د قطر هیواد له همکاریو څخه مننه کړې ده. زلمي خلیلزاد زیاته کړې چې اوس مهال افغانان د سولې خبرو کې پرمختګ او اوربند ټینګېدو ته سترګې په لار دي چې په وینا یې د امریکا متحده ایالات یې هم ملاتړ کوي. نوموړي زیاته کړې چې د امریکا متحده ایالات په افغانستان کې د اوربند ټينګېدو او سولې رامنځته کېدو په هدف له ټولو لورو سره په جدیت کار کوي. د تیرې سپټمبر میاشتې پر ۱۲مه په قطر کې د افغانستان د اسلامي جمهوریت او طالبانو ترمنځ بین الافغاني مذاکرات پرانیستل شول، خو پر کاري طرزالعمل او ځینو نورو مسائلو هوکړې ته د نه رسېدو له امله مخامخ غونډې نوې تر سره شوي.